Správa zo zahraničnej pracovnej cesty 

1. Účastník zahraničnej pracovnej cesty:	
Meno, priezvisko, titul: PhDr. Romana Kanovská
Pozícia: riaditeľka
Organizácia: Národný ústav certifikovaných meraní vzdelávania, Pluhová 8, Bratislava 
Znalosť jazykov: (anglický, francúzsky)

2. Zahraničná pracovná cesta (ZPC):
Štát, mesto: Dublin, Írsko
Vykonaná v dňoch: 09.—14. októbra 2011
Názov prijímajúcej organizácie: IEA

Účel cesty: IEA - 52. pracovné zasadnutie General Assembly 
Spôsob financovania: z rozpočtu NÚCEM 

3. Rámcový program pobytu:

09.10.2011 – prílet do Dublinu; 10.-13.10.2011 – pracovné stretnutia, rokovania; 14.10.2011 – odlet do Bratislavy

4. Stručný priebeh rokovaní:

Na pracovnom stretnutí boli prerokovávané nasledovné témy podľa časového harmonogramu:

Pondelok, 10. október 2011

1.	Otvorenie stretnutia
Privítanie účastníkov rokovania – Seamus Hegarty – šéf IEA (predseda predstavenstva nadácie IEA), Ruairí Quinn – minister školstva Írska.
Írsky minister školstva privítal účastníkov medzinárodného mítingu a predstavil reálny stav írskeho školstva ako aj priority, ktoré si stanovil jeho rezort. Minister považuje matematiku a čítanie (numeracy and literacy) za najlepších prediktorov evalvácie, tak na úrovni medzinárodnej ako aj národnej. Najbližšou výzvou a prioritou jeho rezortu je trénovať (vzdelávať) učiteľov ako majú učiť, teda zlepšovať ich zručnosti, a to s veľkým dôrazom už na univerzitách počas ich vzdelávania. Spomenul problém Írska so skupinou slabých a podpriemerných žiakov, to je ďalší cieľ, ktorý si stanovilo ministerstvo zlepšiť – sústrediť sa práve na túto skupinu žiakov. Na záver zdôraznil, že nielen jeho ministerstvo ale všetky vzdelávacie politiky potrebujú a očakávajú impulzy od externých medzinárodných meraní a porovnávacích štúdií.  						
2.	Voľby nových členov riadiacich orgánov IEA
Šéf IEA zhrnul závery z posledného rokovania GA v Gaborone (Botswana). Predstavil program aktuálneho rokovania v Dubline. Jedným  z bodov bola i voľba nového šéfa (predsedu predstavenstva) IEA (funkčné obdobie je 3 roky podľa stanov). Jedinú nominantku na túto pozíciu predstavil Tom Loveless (USA). Hlasovaním účastníkov GA bola jednomyseľne ako nová šéfka zvolená  Anne-Berit Kavli, reprezentantka  Nórskeho ministerstva školstva.
Následne sa uskutočnila voľba nových členov Standing Commitee  IEA (poradného orgánu IEA) – zvolení boli zástupcovia  Litvy a Maďarska – Rita Dukynaité a Sándor Brassói. 
Hans Wagemaker (výkonný predseda IEA) informoval o tom, že v popoludňajších pracovných sekciách sa bude diskutovať o budúcnosti a potenciáli nových návrhov projektov IE A – Early Childhood education (ECE) a English as a second language (esol). 
3.	TIMSS  a PIRLS 2011 - Správa o vývoji 
Pani Ina Mullis a pán Michael Martin (Boston College) predniesli správu o vývoji štúdie TIMSS a PIRLS 2011. TIMSS 2011 predstavuje už 5. cyklus v IEA štúdii Trends in International Mathematics and Science Study (1995, 1999, 2003, 2007) zameraný na monitorovanie trendov v znalostiach študentov z matematiky a prírodovedy v 4. a 8. ročníku základných škôl. Slovensko sa zapája do štúdie na úrovni ISCED 1, žiakov 4. ročníka ZŠ. Do štúdie TIMSS 2011 sa zapojilo spolu 63 krajín. Z toho 52 krajín sa zapojilo na úrovni 4. ročníka a 45 krajín na úrovni 8. ročníka. Celkovo 32 účastníckych krajín získalo práva v TIMSS 2011 na oboch stupňoch, 4. aj 8. ročníka ZŠ.
Plán aktivít pre Medzinárodné správy:
Október 2012: TIMSS a PIRLS 2011 Encyklopédie
December 2012: TIMSS a PIRLS 2011 Technické správy
December 2012 (výhľadovo):  Metódy a procedúry (Technická správa)
Február 2013: TIMSS a PIRLS Medzinárodné databázy
Október 2013: Správa o vzťahoch (Relationships report)
Obsah TIMSS a PIRLS Encyklopédií: Vzdelávacia politika a kurikulum v čítaní
-	Jazyk a gramotnosť
-	Pohľad na vzdelávacie systémy
-	Kurikulum pre jazyk a gramotnosť
-	Vzdelávanie čítania
-	Žiaci s problémami v čítaní
-	Vzdelávanie učiteľov a ich učenie
-	Monitorovanie progresu žiakov
-	Vplyv štúdie PIRLS
TIMSS a PIRLS 2011 medzinárodné správy
PIRLS 2011 Medzinárodná správa o čítaní
TIMSS 2011 Medzinárodná správa o matematickej gramotnosti
TIMSS 2011 Medzinárodná správa o prírodovednej gramotnosti
Novinky:
-	TIMSS a PIRLS Medzinárodné správy budú zahŕňať spracované dotazníky z  18 kontextových škálovaných otázok na každý jeden predmet (vychádzajú z Likertovej škály: súhlasím veľmi, súhlasím, nesúhlasím, zásadne nesúhlasím) 
-	Trend v TIMSS obsahovej a kognitívnej doméne: 
Obsahová doména: algebra, geometria, chémia
Kognitívna doména: vedieť, aplikovať, uvažovať (argumentovať)
TIMSS a PIRLS Správa o vzťahoch (Relationships Report)
-	Vzťah k čítaniu, matematickej gramotnosti, 
-	Výkon v prírodovede – dôsledky pre ranné učenie 
Správa bude obsahovať analýzy uskutočňované po jednotlivých krajinách, budú porovnávané vzťahy cez/nad ako aj vnútri každej krajiny. Budú ďalej reflektované otázky:
-	Dáva primárne vzdelávanie spoľahlivý základ v predmetoch čítanie, matematika, prírodoveda?
-	Ako podporuje rodina čítanie a počítanie?
-	Sú školy efektívnejšie v niektorých predmetoch? Aké sú charakteristiky efektívnych škôl v čítaní, matematike a prírodovede?
-	Aký vplyv majú čitateľské zručnosti na výkon v matematike a prírodovede?
V júni 2012 v Singapúre bude prezentovaný záverečný draft TIMSS a PIRLS medzinárodných správ. Na nasledujúcom GA budú prezentované dôverné informácie zo záverečných správ.
Oficiálne zverejnenie a publikovanie výsledkov TIMSS a PIRLS 2011 medzinárodných správ bude 11. decembra 2012.
4.	Zhodnotenie aktivít TIMSS 2011, august 2010 – august 2011

a)	Plánovanie TIMSS 2011 medzinárodnej správy
Medzinárodné centrum štúdie plánuje analýzy a správy z vyhodnotenia TIMSS 2011 v úzkej koordinácii s PIRLS 2011, keďže po prvýkrát idú obidve štúdie súbežne. To znamená že výsledky meraní budú publikované z výkonov žiakov 4. ročníka v čítaní, matematike a prírodovede a trendov jednotlivých zapojených krajín. Správa a bude zameriavať na vzťahy medzi výsledkami z čítania, matematiky a prírodovedy a na to, aké sú variability medzi týmito vzťahmi v jednotlivých krajinách. Špecifickejšie bude správa poukazovať na to, ako sú efektívne školy v čítaní, matematike a prírodovede, aký má vplyv čítanie na úspešnosť žiakov v matematike a prírodovede  a na medzinárodné porovnanie výkonov študentov v medzinárodných benchmarkoch v čítaní, matematike a prírodovede. 
b)	Procesy spracovania dát (Data Collection)
Prístupy overené a odpilotované v predchádzajúcich cykloch PIRLS a TIMSS boli v prieskumných procesoch pre TIMSS a PIRLS 2011 navrhnuté v sérii (spolu siedmich) jednotlivých operačných programoch vzťahujúcich sa k cieľovým aktivitám (napr. výber škôl, riadenie pilotného testovania, vyhodnocovanie testov a pod.). Od augusta 2010 IEA DPC riadilo dva softvérové systémy pre TIMSS 2011 spracovanie dát (Online SurveySystem Designer – pre online administráciu školských a učiteľských dotazníkov a Data Entry Manager  (WinDEM) software, manuál, ktorý umožní krajín vytvárať TIMSS dátové dokumenty. 21. Až 24. Septembra 2010 sa v Hamburgu konal seminár pre dáta manažérov jednotlivých krajín. 
c)	Preklady a verifikácie v TIMSS 2011
Materiál y štúdie TIMSS sú pripravované v angličtine a prekladané do materinského jazyka každou krajinou samostatne. IEA sekretariát koordinoval  a overoval, či každá krajina adaptovala pokyny a inštrukcie tak, aby boli porovnateľné s medzinárodnou verziou. Medzinárodné centrum štúdie posúdilo, či forma a finálna verzia národných materiálov zaručuje porovnateľnosť národných verzií s medzinárodnou verziou. 
5.	ICILS -  Správa o vývoji
Pán Julian Fraillon (DPC a ACER) prezentoval progres v štúdii ICILS - International Computer and Information Literacy Study.
Slovenská republika je jednou z 19 zapojených krajín do tejto štúdie.
Táto štúdia si kladie niekoľko veľmi zaujímavých výskumných otázok, napr.: Aké sú odlišnosti medzi krajinami ale aj vnútri krajín v počítačovej a informačnej gramotnosti? Aké aspekty škôl a vzdelávacích systémov sa vzťahujú k výkonom žiakov v počítačovej a informačnej gramotnosti? Aké prvky základných technologických zručností sa viažu k úspešnosti žiakov v počítačovej a informačnej gramotnosti? Aké individuálne/osobnostné vlastnosti podmieňujú úspešnosť žiakov v počítačovej a informačnej gramotnosti? 
Február – apríl 2012 sa uskutoční pilotné testovanie ICILS
Test budú žiaci vypĺňať na počítačoch. Sú pripravené 4 moduly 30 minútových testov. Každý žiak rieši 2 moduly. Po ukončení testu žiak vyplní žiacky dotazník (postoje, zhodnotenie). Vypĺňaný bude aj učiteľský dotazník (najmä vyučovanie cez počítač), školský dotazník – IKT koordinátor (najmä počítačové vybavenie, infraštruktúra školy), školský dotazník pre riaditeľa školy (politika výuky IKT, využívanie učiteľmi, perspektívy) 
Utorok, 11. október 2011
6.	ICCS  2006 – skúsenosti z regionálnych modulov
Pán Schultz (ACER) zastrešoval informácie a skúsenosti z regionálnych modulov štúdie ICCS – International Civic and Citizenship Education Study. 
Štúdia sa zameriavala na dve dimenzie občianstva: 
- žiacke vedomosti a porozumenie 
- žiacke postoje, vnímania, aktivity
Správa ICCS zahŕňala medzinárodné porovnanie, rozdiely medzi krajinami, faktory vysvetľujúce tieto rozdiely.
Pre štúdiu boli vypracované 3 moduly, zámerom ktorých bolo získať dáta a vysvetliť ich z aspektov  relevantných pre geografické regióny. 
Do modulov sa zapojili nasledovné počty krajín (zapojenie do modulov bolo voliteľné):
- európsky modul: 24 krajín
- latinsko-americký modul: 6 krajín
- ázijský modul: 5 krajín
Európsky modul bol zameraný na špecifické aspekty Európanov vo vzťahu ku občianstvu. Nástroje boli zamerané na:
- vedomosti študentov o Európskej únii a jej inštitúciách, práve a politike (vedomostný test)
- postoje, vnímania a aktivity študentov vo vzťahu k Európe (dotazník)	
Zaujímavé sú odlišné charakteristiky, akými je študentmi vnímané občianstvo medzi jednotlivými regiónmi Európou, Latinskou Amerikou a Áziou.
a) Zistenia z Európskeho modulu:
- relatívne vysoká úroveň občianskych vedomostí , ale zároveň veľké rozdiely v regióne
- veľmi dobre známe základné fakty o EÚ, ale značné rozdiely v hĺbke vedomostí
- silný zmysel pre európsku identitu a podpora rastu harmonizácie
- nízka úroveň účasti na aktivitách pre Európu
b) Zistenia z Latinsko-amerického modulu:
- relatívne nižšia úroveň občianskych vedomostí v týchto krajinách, 
- študenti nepodporujú autoritatívny režim a korupčné praktiky, ale veľká časť študentov je ochotná ospravedlniť diktátorský režim za určitých okolností,
- problém agresivity a týrania v školách (minority)
c) Zistenia Ázijského modulu:
- veľmi veľké rozdiely v pohľade na vládu, vo vzťahoch k spájaniu, komunikácii, ďalej aj ku korupčným praktikám medzi dvomi skupinami ázijských krajín:
•	Indonézia a Thajsko
•	Čína Taipei, Kórea, Hong Kong, SAR
-	Väčšina študentov pokladá morálku za veľmi dôležitú pre dobré občianstvo a udržanie politickej kultúry
-	Väčšina študentov vyjadruje dôveru v občianske inštitúcie a v zmysel ázijskej identity

7.	Informácia o ICCS 2016
V príspevku p. Hastedta (IEA DPC) bol prezentovaný časový harmonogram štúdie, pilotné testovanie sa uskutoční v roku 2014 a záverečná tlačová konferencia na konci roku 2017.
Účastnícke poplatky za štúdiu budú:  20 000 USD a 20 000 Eur za obdobie 2013 - 2017
Streda, 12. október 2011 
8.	Spätná väzba zo skupinových diskusií, plenárna diskusia
Dopoludňajšie rokovanie pozostávalo z poskytnutia spätnej väzby účastníkov skupinových rokovaní k 2 určeným témam, prebehla plenárna diskusia. V dvoch predchádzajúcich dňoch boli účastníci rokovania rozdelení do 5. pracovných skupín, v rámci ktorých diskutovali o rámci a možnostiach implementácie projektu ECE (Early Childhood education), vyjadrovali sa k stavu tejto problematiky v národných krajinách, v národných politikách. Všeobecne sa pozornosť venovala najmä problémom a citlivým otázkam, ktoré tento typ projektu môžu sprevádzať. Najmä v situácii, keď je veľmi veľká variabilita medzi jednotlivými vzdelávacími politikami v prístupe k tejto cieľovej skupine.
Druhou témou, ktorá sa prejednávala, boli možnosti zavedenia a implementácie projektu esol (English as a second language).  Zástupca Európskej komisie informoval o práve začínajúcom sa projekte EÚ European Language Study, kde sú na základe SERR Rady Európy vypracované testovacie nástroje pre 2. cudzí jazyk pre úrovne A1 – B2 a žiaci budú porovnávaní z jazykovej úrovne v jednotlivých typoch cudzích jazykov. Zapojených je 26 krajín. NÚCEM nedostal informáciu o avizovanom projekte v čase, keď bolo možné sa doňho zapojiť.  V rámci diskusie odznelo odporúčanie, aby bol projekt EÚ prevzatý a implementovaný do projektovej štruktúry IEA – najmä skúsenosti  a zistenia, ktoré by bolo osožné prevziať aj do rámca krajín mimo EÚ.   
Výročné správy, rozpočet na rok 2011, rozpočet na rok 2012
Predložené boli ročné správy dodávateľov služieb pre IEA, a to PEC, TEG, DPC ročné správy.
Hans Wagemaker predložil štruktúru a návrh rozpočtu IEA na rok 2012 (v prehľade vývoja od roku 2009):
Rozpočet  IEA v roku 2012 predpokladá:
Celkový príjem: 19 763 000 USD
Celkové náklady: 19 342 000 USD
Prebytok: 421 000 USD
Štvrtok, 13. október 2011
Hostiteľská krajina zorganizovala exkurziu pre účastníkov stretnutia na historicky a kultúrne zaujímavé miesta krajiny. 
5. Osobitne vyhotovený očakávaný prínos ZPC:
Pravidelnou účasťou na zasadnutiach IEA má Slovensko priamy prístup k informáciám a procesom, ktorými je riadený výskum štúdií IEA na medzinárodnej úrovni. Dôležité sú aj priame kontakty so zástupcami účastníckych krajín v IEA  ako aj výmena skúseností. Informácie z rokovaní IEA  sú následne priamo sprostredkované organizačnému a realizačnému tímu riešiteľov štúdií  IEA TIMSS a PIRLS, ICCS aj ICILS na národnej úrovni (národní koordinátori).  
Slovensko bude mať záujem vstúpiť do štúdie European Language Study, dovtedy bola zamestnankyni NÚCEM zadaná úloha pripraviť podmienky na zapojenie sa do projektu a kontaktovať kompetentných zamestnancov projektu Rady Európy. 
6. Spôsob zverejnenia výsledkov ZPC, prenos získaných informácií
Výsledky ZPC budú referované tímu národných koordinátorov na internom pracovnom stretnutí.
Svojím podpisom súhlasím so zverejnením správy na internete.

Správu vypracoval: PhDr. Romana Kanovská

Správu schválil: Mgr. Jaroslav Ivančo, štátny tajomník

Dátum: 07. novembra 2011